text: 'Tu quoque, CUP?' (continuació)
  El que faltava pel duro. La CUP de Valls va contractar Método 3 per a una investigació sobre el patrimoni del pare de l'alcalde Batet.
  M'hagués agradat molt burxar en la petita ferida i criticar que els nois de la samarreta també entressin en el joc de l'empresa d'espionatge de moda, i que tots els partits són iguals, i que qui ho havia de dir de la CUP (o les CUP, mai no sé si és una o moltes), i que si naps i que si cols…
  Però no. Noblesa obliga i cal reconèixer que la formació ha reaccionat amb gran agilitat i transparència, sortint al pas dels primers i equívocs titulars en premsa, donant explicacions del perquè de la investigació i del procediment seguit, fent públic l'informe de marres i la corresponent factura per la mòdica quantitat de 2.000 euros. Tota una lliçó, quan més falta fa.
  Algunes preguntes, però, són inevitables. Per conèixer el patrimoni immobiliari o cadastral d'una persona (base de la informació buscada) cal acudir a una empresa d'investigació com Método 3, tenint en compte que són dades públiques? Han dit que van considerar tres empreses i van triar aquesta precisament; amb quins criteris? Fer aquesta feina val de debò 2.000 euros? Qui va decidir aquesta despesa, els militants en assemblea? D'on van treure tants diners?
  En fi, res greu i tal dia farà un any, però no puc deixar d'imaginar en quants plens de l'Ajuntament de Valls els regidors de la CUP no hauran intentat treure els colors a l'alcalde i a la resta de l'equip de govern per qualsevol despesa municipal mínimament qüestionable o per la més mínima retallada, injustificada o no.
  Això és foc d'encenalls, perquè el realment greu és tota la porqueria que ens estan llançant als catalans amb aquest tema, independentment del que és veritat i del que és mentida. Que si una carpeta del PSC, que si un informe de la CUP… Prepareu-vos perquè ja ha entrat en escena Guardiola espiant els seus jugadors! Ja ho he dit al principi: el que faltava pel duro!